Diari Oficial de la Generalitat Valenciana


Sumari del DOGV 6702, del 30-01-2012 (2012/763)

Plec de condicions generals que regirà l'alienació per mitjà de subhasta pública d'immobles patrimonials de la Generalitat.
---------------------------------------------------------------------------------------------------------------------------

### Dades del document

Número de DOGV
:   6702

Data del DOGV
:   30-01-2012

Secció del DOGV
:   V. ANUNCIS - C) ALTRES ASSUMPTES

Número del document
:   2012/763


Data del document
:   17-01-2012

Organisme emissor
:   Conselleria d'Hisenda i Administració Pública

Tipus de document
:   Anunci

Anàlisi jurídica

 Descriptors 

:   * Conselleria d'Hisenda i Administració Pública
    * contracte administratiu

Plec de condicions generals que regirà l'alienació per mitjà de subhasta pública d'immobles patrimonials de la Generalitat. [2012/763]  
Plec de condicions generals que regirà l'alienació per mitjà de subhasta pública d'immobles patrimonials de la Generalitat  
  
Primera. Règim jurídic i publicació de la convocatòria  
1.1. La intervenció en la subhasta i la consignació de la fiança suposen l'acceptació del present plec de condicions, en tots els seus termes, i s'entenen conegudes i acceptades pel participant, sense cap reserva, les normes que conté el plec.   
En allò no previst expressament en este plec, caldrà ajustar-se al que disposen la Llei 14/2003 de 10 d'abril, de Patrimoni de la Generalitat Valenciana, les disposicions bàsiques i d'aplicació supletòria contingudes en la Llei 33/2003, de 3 de novembre, del Patrimoni de les Administracions Públiques, i el Reial Decret 1373/2009, de 28 d'agost, pel qual s'aprova el reglament per a la seua aplicació.  
1.2. La convocatòria de la subhasta es publicarà en el Diari Oficial de la Comunitat Valenciana i en el Butlletí Oficial de la Província on radique el bé, i s'enviarà a l'ajuntament del terme municipal corresponent per a la seua exhibició en el tauler d'anuncis, sense perjuí que se li puga donar major publicitat a través d'altres mitjans de comunicació.  
  
  
Segona. Objecte de la subhasta  
2.1. Seran objecte de l'alienació per mitjà de subhasta pública els béns immobles patrimonials la descripció física i jurídica dels quals s'arreplegue en les fitxes que s'annexaren al plec de condicions particulars, incloent-hi les dades registrals, cadastrals i la informació urbanística, i amb expressa menció de càrregues i gravàmens, si en té, o de la seua naturalesa litigiosa, si és el cas. Tot això sense perjuí del deure de comprovació pel licitador respecte a la informació que figure en estes i siga susceptible d'obtindre facilitada pel Registre de la Propietat, la Direcció General del Cadastre i l'Administració municipal.   
Els immobles s'alienen com a cos cert, en la situació física i possessòria en què es troben, conforme al plec que regix l'alienació i amb tots aquells drets, usos i aprofitaments i càrregues o gravàmens que li siguen inherents.   
2.2. A través de la informació continguda en el plec de condicions particulars de la subhasta i de la seua comprovació pel licitador, este ha pogut conéixer la completa situació física i jurídica de l'immoble, així com la informació urbanística que li afecta. En conseqüència, la intervenció en la subhasta significa que el licitador coneix i accepta la situació de l'immoble i renuncia a qualsevol reclamació que, en cas de resultar adjudicatari, poguera formular derivada d'aquells conceptes.  
  
  
Tercera. Examen de la documentació i visita de l'immoble  
3.1. El present plec i els seus annexos es publicaran en el Diari Oficial de la Comunitat Valenciana (DOCV). Així mateix, el present plec i els seus annexos; i el plec de condicions particulars i les fitxes adjuntes al plec, es podran consultar durant el termini de presentació de proposicions, en el Servici de Patrimoni Immobiliari de la Direcció General de Patrimoni de la Conselleria d'Hisenda i Administració Pública, carrer Palau, 12, València, en horari de 09.00 a 14.00 hores. També es podrà consultar a través de la pàgina web de la Conselleria d'Economia i Administració Pública de la Generalitat Valenciana i en el tauler d'anuncis del municipi on s'ubique l'immoble objecte de la subhasta, on serà sol·licitada la seua exhibició.  
3.2. L'immoble, si hi ha edificació, podrà ser visitat el dia i hora que s'indique en el plec de condicions particulars, personant-se en l'adreça on s'ubica, amb la sol·licitud prèvia per escrit dirigit a la Direcció General de Patrimoni de la Conselleria d'Hisenda i Administració Pública, que queda facultada per a autoritzar i determinar els límits de la visita i les seues característiques. La dita sol·licitud es podrà presentar en el Registre General de la mencionada conselleria, per fax o pel correu electrònic que figuren en el plec de condicions particulars.  
Quarta. Preu base de la licitació  
4.1. El preu base de la licitació, segons taxació aprovada per resolució de la Direcció General de Patrimoni de la Conselleria d'Hisenda i Administració Pública, serà millorable a l'alça.   
4.2. La venda es fa per un preu alçat i, per consegüent, sense dret a augment i/o disminució del preu, encara que la superfície de l'immoble i/o edificabilitat atribuïda a este resulte major o menor que la consignada.   
4.3. En el preu no està inclòs cap dels tributs i gastos que deriven de la subhasta, el pagament dels quals ha d'assumir l'adjudicatari, segons allò que s'ha indicat en la condició onze del present plec.  
  
Quinta. Capacitat per a concórrer  
5.1. De conformitat amb el que establix l'article 8 de la Llei 14/2003, de 10 d'abril, de Patrimoni de la Generalitat Valenciana, podran prendre part en la subhasta les persones físiques i jurídiques amb plena capacitat d'obrar d'acord amb les normes civils, especialment a les normes de capacitat per a subscriure contractes en general i, en particular, el contracte de compravenda. També podran prendre part en la subhasta els menors i incapacitats de conformitat amb la legislació civil.   
Podran prendre part en la subhasta les persones físiques i jurídiques no espanyoles d'estats pertanyents a la Unió Europea que justifiquen la seua capacitat per a concórrer a la subhasta d'acord amb el que disposa l'article 58 del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic.  
  
Podran prendre part en la subhasta les persones físiques i jurídiques no espanyoles d'estats pertanyents a la Unió Europea que justifiquen la seua capacitat per a concórrer a la subhasta d'acord amb el que disposa l'article 55 del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic.  
  
D'acord amb el que establix l'article 72 del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, la capacitat d'obrar dels empresaris que siguen persones jurídiques s'acreditarà per mitjà de l'escriptura o document de constitució, els estatuts o l'acte fundacional, en què consten les normes per les quals es regula la seua activitat, degudament inscrits, si és el cas, en el registre públic que corresponga, segons el tipus de persona jurídica de què es tracte.  
La capacitat d'obrar dels empresaris no espanyols que siguen nacionals d'estats membres de la Unió Europea s'acreditarà per la seua inscripció en el registre procedent d'acord amb la legislació de l'Estat on estan establits, o per mitjà de la presentació d'una declaració jurada o un certificat, en els termes que s'establisquen reglamentàriament, d'acord amb les disposicions comunitàries d'aplicació.  
  
Els altres empresaris estrangers hauran d'acreditar la seua capacitat d'obrar amb informe de la Missió Diplomàtica Permanent d'Espanya en l'estat corresponent o de l'oficina consular en l'àmbit territorial de la qual radique el domicili de l'empresa.  
No hi podran prendre part, les persones físiques i/o jurídiques que incórreguen en alguna de les prohibicions per a contractar establides en l'article de 60 i següents del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic.   
No hi podran prendre part, quan siga aplicable, les persones físiques incurses en les prohibicions d'adquirir establides en l'article 1459 del Codi Civil. Així mateix, no podran participar en la licitació les persones físiques o jurídiques que hagen intervingut en el procediment d'alienació (en la taxació del bé o en altres supòsits), i a estos efectes s'aplicaran per analogia les causes d'abstenció i recusació previstes per als perits en la vigent Llei d'Enjudiciament Civil.  
  
No podran ser adquirents les persones que hagen sol·licitat o estiguen declarades en concurs, hagen sigut declarades insolvents en qualsevol procediment, estiguen subjectes a intervenció judicial o hagen sigut inhabilitades d'acord amb la Llei 22/2003, de 9 de juliol, Concursal.  
  
Sexta. Garantia  
6.1. Per a prendre part en la subhasta els interessats hauran de constituir una fiança per import equivalent al 25% del preu base de la licitació, en garantia del compliment de l'obligació de pagar el preu i atorgar l'escriptura pública, en cas de resultar adjudicatari.   
De conformitat amb això, si transcorregut el termini establit en la condició dotze, no arriba a atorgar-se l'escriptura pública de compravenda de l'immoble per qualsevol causa imputable a l'adjudicatari, la Generalitat recuperarà automàticament plenes facultats dispositives sobre l'immoble i farà seu l'import de la garantia. També serà confiscada la garantia a aquells licitadors que retiren injustificadament les seues proposicions abans de l'adjudicació.   
Els que desitgen licitar per diversos lots hauran de constituir fiança per separat per a cada un d'estos.   
6.2. La garantia podrà constituir-se de qualsevol de les maneres següents:  
a) En efectiu, i en este cas es consignarà seguint els models aprovats en les direccions territorials de la Conselleria d'Hisenda i Administració Pública a València, Castelló o Alacant.   
b) Mitjançant aval prestat en la forma i en les condicions reglamentàries per algun dels bancs, caixes d'estalvis, cooperatives de crèdit i societats de garantia recíproca autoritzats per a operar a Espanya.  
  
6.3. Les fiances constituïdes s'acreditaran per mitjà de la presentació de l'original de la carta de pagament del depòsit consignat en la Tresoreria dels Servicis Territorials de la Conselleria d'Hisenda i Administració Pública a València, Castelló o Alacant o per mitjà de la presentació de l'aval, segons s'especifica en la condició octava del present plec.   
  
Les fiances constituïdes per mitjà d'aval pels qui no resulten adjudicataris, seran tornades en l'acte públic de la subhasta, una vegada finalitzat este. Pel que fa a les fiances consignades en la Tresoreria dels Servicis Territorials de la Conselleria d'Hisenda i Administració Pública a València, Castelló o Alacant, una vegada conclòs l'acte de la subhasta s'iniciaran els tràmits per a la seua devolució per transferència bancària.   
La fiança constituïda pel més-dient/adjudicatari quedarà en poder de la Generalitat, afecta al compliment de les obligacions que li corresponguen fins a l'atorgament d'escriptura pública i el pagament dels tributs i gastos que corresponguen.  
  
Sèptima. Presentació de proposicions  
Presentació de proposicions  
Per a participar en la subhasta, els licitadors hauran de presentar preferentment en el Registre General de la Conselleria d'Hisenda i Administració Pública, carrer Palau, número 12, de València, en el termini d'un mes comptat des de l'endemà a la publicació de l'anunci en el Diari Oficial de la Comunitat Valenciana, un sobre tancat i segellat, sobre A, que contindrà la documentació que després s'especificarà, indicant-hi: «Sobre A: proposició per a prendre part en la subhasta "EIN ..." convocada per la Generalitat de la Comunitat Valenciana», el nom i cognoms de qui firma la proposició i el caràcter amb què ho fa; tot això de forma llegible.   
Quan les proposicions, d'acord amb el que establix l'article 38 de la Llei 30/92, de Règim Jurídic de les Administracions Públiques i Procediment Administratiu Comú, es presenten en un registre diferent de l'indicat com preferent, el licitador enviarà, via fax (núm. 386 894 097), còpia del full de sol·licitud presentada i registrada, dirigida a la Direcció General de Patrimoni de la Conselleria d'Hisenda i Administració Pública. Sense la concurrència d'este requisit no serà admesa la proposició si és rebuda per l'òrgan de contractació després de la data final del termini assenyalat en l'anunci de licitació.  
  
Quan les proposicions s'envien per correu s'hauran d'enviar a l'adreça indicada (carrer Palau 12, 46332 València). En este cas haurà de justificar-se la data i hora de la imposició de l'enviament en l'oficina de Correus i anunciar en el mateix dia a l'òrgan de contractació, per mitjà de tèlex, fax (085 421 879) o telegrama, la tramesa de l'oferta, en la qual han de quedar consignat el número de la subhasta, l'objecte del contracte i el nom del licitador. Sense la concurrència d'ambdós requisits, no serà admesa la proposició si és rebuda per l'òrgan de contractació després de la data final del termini assenyalat en l'anunci de licitació.   
Documents que han de presentar-se en sobre tancat  
S'inclouran en el sobre A tots els documents que s'indiquen a continuació. Els dits documents hauran de ser originals, còpies autentificades o fotocòpies compulsades per l'Administració.  
1. Escrit per a prendre part en la licitació  
Haurà de ser original, degudament datat i firmat per l'oferent, o el seu representant. Este escrit s'adaptarà al model normalitzat que s'unix al present plec com annex I (model per a prendre part en la licitació). Serà imprescindible assenyalar un número de fax o adreça de correu electrònic, on es dirigiran les notificacions i, si és el cas, la sol·licitud d'esmena a què es referix la condició novena, punt 1, del present plec.  
  
2. Documents que acrediten la personalitat i capacitat d'obrar dels licitadors i si és el cas la representació del licitador:  
a) Fotocopia compulsada del document nacional d'identitat en vigor del licitador o document que legalment el substituïsca, quan comparega en nom propi. Quan el firmant de la licitació comparega en nom d'una altra persona física o en representació de persona jurídica, haurà d'acreditar-se la representació per qualsevol mitjà vàlid en dret que deixe constància fidedigna.   
b) Si es tracta de persona jurídica espanyola, haurà d'aportar primera còpia o còpia legalitzada de l'escriptura de constitució de la societat degudament inscrita en el Registre Mercantil corresponent, si és el cas (s'exceptuen d'esta obligació les persones jurídiques no inscriptibles en el mencionat Registre Mercantil), la targeta del CIF i/o poder validat per l'Advocacia de la Generalitat per a acreditar la representació de la societat per a presentar la licitació i atorgar escriptura pública de compravenda en cas de resultar més-dient/adjudicatari (s'hi admetrà també fotocòpia compulsada de la representació de la persona jurídica i fotocòpia compulsada del NIF del representant). El poder haurà de figurar inscrit en el Registre Mercantil en els casos que s'exigisca pel Reglament del Registre Mercantil (si es tracta d'un poder per a este acte en concret, no serà necessària la inscripció en el Registre Mercantil, d'acord amb l'article 94.1.5 del reglament esmentat).   
Quan liciten persones jurídiques no espanyoles, s'exigirà, a més, la documentació detallada en l'apartat 5.1 de la clàusula quinta d'este plec.   
c) Quan liciten entitats públiques o corporacions oficials, s'exigirà també certificació de l'acta de la sessió en què va recaure l'acord corresponent de concórrer a la licitació, atenent el que dispose la normativa aplicable i/o els seus estatuts o normes de creació.   
  
d) Totes les persones estrangeres o espanyoles (físiques o jurídiques) aportaran la declaració de sotmetre's a la jurisdicció dels jutjats i tribunals espanyols de la Comunitat Valenciana de qualsevol orde, per a totes les incidències que de manera directa o indirecta pogueren sorgir del contracte, amb renúncia expressa al fur jurisdiccional que puga correspondre al licitador, de conformitat amb el model adjunt com annex III (model de declaració de sotmetiment als jutges i tribunals espanyols de la Comunitat Valenciana).  
Els licitadors estrangers presentaran la documentació traduïda de forma oficial (traducció jurada) en qualsevol de les dos llengües oficials de la Comunitat Autònoma Valenciana.  
3. Declaració per a les persones físiques o certificació per a persones jurídiques, de no estar sotmeses a cap de les prohibicions a què es referix l'apartat 5.2 de la clàusula quinta d'este plec de conformitat amb el model adjunt com annex II (model de declaració responsable).  
  
4. Document acreditatiu d'haver constituït la fiança (original de la carta de pagament o aval bancari) d'acord amb el que establix la condició sexta d'este plec.   
No seran admissibles les proposicions que no continguen el dit document.  
5. En el sobre A s'inclourà, així mateix, el sobre B degudament tancat, en el qual s'introduirà la proposició econòmica sobre el bé que se subhasta.  
Contindrà una sola proposició econòmica expressada d'acord amb el model adjunt com annex IV (model d'oferta econòmica), degudament firmada. No s'hi admetran les proposicions econòmiques presentades en sobre obert.  
La proposta ha de ser original. No seran admissibles ofertes a la baixa o que no arriben al preu base de licitació, que es rebutjaran automàticament per la mesa, ni les que tinguen formulació comparativa amb altres presentades, tinguen omissions, errors o ratllades que impedisquen a l'Administració conéixer els seues aspectes fonamentals, i les que no estiguen degudament firmades pel licitador o el seu representant, que també seran rebutjades.  
En cas de discordança entre la quantitat expressada en xifra i lletra, prevaldrà esta última, amb les conseqüències que d'això es pogueren derivar.  
No seran admissibles les proposicions que no continguen el dit document.  
  
Octava. Composició de la mesa de subhasta  
La mesa de la subhasta estarà composta pels membres següents, amb veu i vot:  
President: el director general de Patrimoni de la Conselleria d'Hisenda i Administració Pública.   
Interventor: l'interventor delegat de la Conselleria d'Hisenda i Administració Pública.  
Assessor jurídic: l'advocat coordinador en la Conselleria d'Hisenda i Administració Pública.   
Vocals: el cap del Servici de Gestió Immobiliària de la Direcció General de Patrimoni i la cap del Servici Central de Contractació de la Subsecretaria de la Conselleria d'Hisenda i Administració Pública. A la dita mesa s'incorporarà un representant designat pel departament interessat, si la venda s'efectua a proposta d'este.  
Secretaria: el cap del Servici de Patrimoni Immobiliari de la Conselleria d'Hisenda i Administració Pública.  
En cas d'impossibilitat d'assistència del titular designat, actuarà el funcionari que es designe, qui exercirà funcions semblants al titular que substituïsca.  
  
Novena. Desenrotllament de la subhasta  
9.1. Qualificació de documents. La mesa de subhasta es constituirà en els deu dies hàbils següents a la conclusió del termini d'admissió de les proposicions. La mesa procedirà a examinar la documentació presentada pels licitadors i no admetrà a la subhasta els licitadors que no hagen presentat la documentació requerida o si esta conté defectes substancials o deficiències materials no esmenables. Si aprecia l'existència d'errors esmenables, ho notificarà als interessats perquè en un termini màxim de cinc dies hàbils els esmenen.   
  
Una vegada transcorregut este termini, la mesa determinarà quins licitadors són admesos a la subhasta.  
9.2. Obertura de proposicions. Una vegada acabada la fase de qualificació de documents, en el lloc i l'hora assenyalats en l'anunci de la subhasta i en acte públic, es llegirà la llista de licitadors admesos, i s'obriran els sobres que continguen les proposicions econòmiques, les quals es llegiran. La mesa podrà rebutjar en el moment aquelles que no guarden concordança amb la documentació examinada i admesa, que s'aparten substancialment del model normalitzat o les que continguen defectes no esmenables d'acord amb el que establix l'apartat 5 de la clàusula sèptima.   
Posteriorment, el president de la mesa advertirà els licitadors o els seus representants que concórreguen en acte de la subhasta que poden sol·licitar aclariments i formular les observacions que estimen pertinents. Una vegada acabat este període, no s'admetran observacions que interrompen l'acte.   
A continuació la mesa declararà millor més-dient el licitador que haja formulat la proposició econòmica o postura més elevada i adjudicarà amb caràcter provisional el bé subhastat.  
Si hi ha un empat entre les millors ofertes, es decidirà en l'acte si es troben els licitadors presents, i s'obrirà una licitació a l'alça fixant-se els intervals de millora que es fixen en el plec de condicions particulars en funció del preu del bé subhastat, i s'adjudicarà provisionalment el bé a qui presente l'oferta econòmica més elevada. Si algun dels licitadors empatats no es troba present, l'adjudicació provisional recaurà sobre el que primer haja presentat la seua oferta, per a la qual cosa caldrà ajustar-se a la data d'entrada en el registre assenyalat en la convocatòria.  
  
Una vegada conclòs l'acte de la subhasta, els que no resulten adjudicataris podran retirar la fiança depositada en els termes que preveu la clàusula sexta, així com la documentació aportada.   
Del resultat de la subhasta realitzada, així com de les possibles incidències, s'alçarà acta, que serà firmada pels components de la mesa, pel millor postor, si es troba present, sense que la proposta d'adjudicació vincule l'òrgan competent ni genere cap dret per al millor postor, mentres esta adjudicació no siga definitiva en la forma prevista en este plec.  
  
Deu. Adjudicació  
10.1. La mesa elevarà al titular del departament competent per a resoldre, la proposta d'adjudicació al millor més-dient o, si és el cas, proposta perquè es declare deserta la subhasta de l'immoble per falta de licitadors, sense que la proposta d'adjudicació vincule a l'òrgan competent ni genere cap dret per al millor postor d'acord amb el que establix l'article 138.5 de la Llei 33/2003, de 3 de novembre, del Patrimoni de les Administracions Públiques.   
La resolució d'adjudicació s'adoptarà pel titular del departament competent per a resoldre amb un informe previ de l'Advocacia de la Generalitat i es notificarà a qui resulte finalment adquirent, que haurà de lliurar el preu total de l'adjudicació en el termini d'un mes des de la seua recepció. No obstant això, si l'adjudicatari ha depositat la fiança en efectiu, una vegada complides les obligacions que li corresponen d'acord amb el que preveu la clàusula onze, prèviament o simultàniament a l'atorgament de l'escriptura de compravenda, i si així ho desitja, pot optar per manifestar expressament que és dóna per reintegrat de la quantitat consignada en garantia i sol·licitar al mateix temps la seua aplicació al preu de rematada.  
10.2. Si el licitador proposat renuncia a l'adquisició, o no complix les condicions necessàries per a la formalització del contracte en el termini concedit a l'objecte, perdrà el depòsit constituït en concepte de garantia, sense perjuí de la indemnització per les eventuals perdudes que s'haguen originat. En ambdós supòsits, es podrà procedir a l'adjudicació al segon postor de la subhasta.   
  
Onze. Gastos a càrrec de l'adjudicatari i pagament  
11.1 Són a càrrec de l'adjudicatari tots els gastos derivats de l'atorgament de l'escriptura pública, les seues còpies i la inscripció en el Registre de la Propietat. També són a càrrec de l'adjudicatari els gastos dels anuncis de la subhasta en butlletins oficials i en la premsa si n'hi ha, així com els corresponents a publicitat de qualsevol tipus, fins al límit que es determine en el plec de condicions particulars.  
  
L'adjudicatari haurà de pagar tots els tributs que graven la transmissió, a excepció de l'Impost sobre l'Increment del Valor dels Terrenys de Naturalesa Urbana, quan per recaure l'obligació de pagament en la Generalitat, resulte aplicable l'exempció subjectiva establida en l'article 105.2 de la Llei Reguladora de les Hisendes Locals, aprovat per Reial Decret Legislatiu 2/2004, de 5 de març.   
11.2. Prèviament a l'atorgament de l'escriptura pública, l'adjudicatari justificarà haver ingressat el preu d'adjudicació d'una sola vegada, amb l'excepció que s'assenyala en la clàusula desena, així com el pagament dels gastos derivats dels anuncis i publicitat, a favor de la Generalitat de la Comunitat Valenciana en el compte que, a este efecte, determine l'Administració, per mitjà de l'entrega del resguard de transferència bancària. Igualment es justificarà prèviament o simultàniament a l'atorgament d'escriptura pública haver efectuat en la notaria el depòsit corresponent als gastos que se'n deriven, així com els corresponents a la inscripció registral corresponent.  
  
Dotze. Atorgament de l'escriptura pública i condicions d'esta  
  
12.1. L'adjudicatari contrau l'obligació d'atorgar escriptura pública de compravenda en el lloc, el dia i l'hora assenyalats per l'Administració, d'ací a un mes comptat des de l'endemà de la notificació de l'adjudicació, llevat que, per causa no imputable a ell, resulte impossible.   
  
12.2. L'atorgament de l'escriptura pública equival a l'entrega de la propietat i possessió de l'immoble objecte del contracte.  
En l'escriptura pública de transmissió es farà comptar expressament l'acceptació per l'adquirent del que establix la condició segona d'este plec, i en este acte es manifestarà en especial, quan siga procedent, que s'han complit estrictament els deures d'informació establits en l'article 19 del Text Refós de la Llei del Sòl, aprovat per Reial Decret Legislatiu 2/2008, de 20 de juny.  
El bé immoble es transmet al corrent en el pagament de deutes, i si n'hi ha, l'Administració es compromet al pagament dels meritats abans de la data de l'atorgament de l'escriptura pública.  
  
12.3. L'adjudicatari contrau l'obligació de presentar l'escriptura pública en les oficines liquidadores dels impostos que graven la transmissió, i és del seu compte el pagament dels dits impostos i la resta de gastos que puguen originar-se, segons el que establix la condició anterior.  
  
Tretze. Jurisdicció  
13.1. De acord amb l'article 21.1 de la Llei 30/2007, de 30 d'octubre, de Contractes del Sector Públic, l'orde jurisdiccional contenciós administratiu serà el competent per a resoldre les qüestions litigioses que se susciten en relació amb la preparació i adjudicació del contracte.   
La resolució d'adjudicació que es dicte posa fi a la via administrativa. Contra esta es podrà interposar recurs de reposició davant del mateix òrgan que la dicte en el termini d'un mes des de la notificació de l'acte impugnat.  
13.2. Així mateix, d'acord amb el que disposa l'article 21.2 del mencionat text legal, l'orde jurisdiccional civil serà el competent per a resoldre les controvèrsies que sorgisquen entre les parts en relació amb els efectes, el compliment i l'extinció del contracte.  
  
València, 17 de gener de 2012.- El conseller d'Hisenda i Administració Pública: José Manuel Vela Bargues.  
  
  
ANNEX I   
  
MODEL PER A PRENDRE PART EN LA LICITACIÓ   
  
(Nom i cognoms) ..., amb DNI núm. ..., que actue en (nom propi o representació d ...), amb domicili a ..., carrer ..., telèfon de contacte ..., assabentat del plec de condicions que regix l'alienació per mitjà de subhasta núm. ..., i estic interessat en l'adquisició de l'immoble que es descriu en la fitxa adjunta al plec, situat a ..., identificat amb el codi d'inventari ...,  
  
DECLARE  
  
- Que tenint capacitat d'obrar d'acord amb les normes civils, vull prendre part en la subhasta EIN ... convocada per a l'alienació del dit immoble, cobrint en tot cas, el preu base de licitació.   
- Que conec i accepte en tots els seus termes el plec de condicions generals publicat en el DOCV núm. ..., de data ..., sense cap reserva a les normes que este conté.   
- Que a través de la informació continguda en el plec de condicions particulars de la subhasta i de la comprovació efectuada per mi, he pogut conéixer la completa situació física i jurídica de l'immoble i tots aquells drets, usos i aprofitaments i càrregues o gravàmens que li són inherents així, com la informació urbanística que li afecta. En conseqüència, renuncie a qualsevol reclamació que, en cas de resultar adjudicatari, poguera formular derivada d'aquells conceptes.  
  
- Que assenyale com a mitjà preferent per a realitzar les notificacions i, si és el cas, la sol·licitud d'esmena a què es referix la condició novena del plec, el número següent de (fax/correu electrònic ...).  
  
I perquè així conste en la referida convocatòria, expedisc la present.  
  
..., - d ... de 20 ...  
  
El licitador  
  
  
  
  
ANNEX II   
  
MODEL DE DECLARACIÓ RESPONSABLE   
  
(Nom i cognoms) ..., amb DNI núm. ..., que actue en (nom propi o representació d ...), amb domicili a ..., carrer ..., telèfon de contacte ..., assabentat del plec de condicions que regix l'alienació per mitjà de subhasta núm. ..., i estic interessat en l'adquisició de l'immoble que es descriu en la fitxa adjunta al plec, situat a ..., identificat amb el codi d'inventari ...,  
  
DECLARE, SOTA LA MEUA RESPONSABILITAT,  
  
Que no estic incurs en cap de les prohibicions per a contractar establides en l'article 60 i concordants del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, en la prohibició arreplegada en l'article 95.2 del Reglament General de la Llei 33/2003, de Patrimoni de les Administracions Públiques, i que no incórrec en cap situació d'incompatibilitat segons la normativa específica aplicable.   
  
I perquè així conste en la referida convocatòria, expedisc la present.  
  
..., ... d ... de 20 ...  
  
El licitador  
  
  
  
ANNEX III  
  
DECLARACIÓ DE SOTMETIMENT ALS JUTGES   
I TRIBUNALS ESPANYOLS   
DE LA COMUNITAT VALENCIANA   
  
(Nom i cognoms) ..., amb DNI núm. ..., que actue en (nom propi o representació d ...), amb domicili a ..., carrer ..., telèfon de contacte ..., assabentat del plec de condicions que regix l'alienació per mitjà de subhasta núm. ... estic interessat en l'adquisició de l'immoble que es descriu en la fitxa adjunta al plec, situat a ..., identificat amb el codi d'inventari ..., em compromet en (nom propi o de l'empresa a qui represente), en cas de resultar adjudicatari, a sotmetre'm a la jurisdicció dels jutjats i tribunals espanyols de la Comunitat Valenciana de qualsevol orde per a totes les incidències que de manera directa i indirecta puguen derivar del contracte, amb renúncia, si és el cas, al fur jurisdiccional estranger que em puga correspondre.  
  
I perquè així conste en la referida convocatòria, expedisc la present.  
  
..., ... d ... de 20 ...  
  
El licitador  
  
  
  
ANNEX IV   
  
(EN SOBRE TANCAT A PART)  
  
MODEL D'OFERTA ECONÒMICA  
  
(Nom i cognoms) ..., amb DNI núm. ..., que actue en (nom propi o representació d ...), amb domicili a ..., carrer ..., telèfon de contacte ..., assabentat del plec de condicions que regix l'alienació per mitjà de subhasta núm. ..., estic interessat en l'adquisició de l'immoble que es descriu en la fitxa adjunta al plec, situat a ..., identificat amb el codi d'inventari ..., oferisc la quantitat de ... euros (... ?) IVA i impostos no inclosos.   
(El preu s'hi consignarà en lletra i número).  
  
I perquè així conste en la referida convocatòria, expedisc la present.  
  
..., ... d ... de 20 ...  
  
El licitador